Bybelskool » Vraag 29: Wat beteken Jesus Christus se kruisdood vir jou?
1. Wat beteken Jesus Christus se kruisdood vir jou?
Jesus Christus het self my sonde in sy liggaam aan die kruis gedra en my vrygemaak om vir God te lewe. Hy het gewillig gesterf om my te verlos van die krag en straf van die sonde. Deur sy plaasvervangende versoeningsdood het Hy alleen my verlos van die ewige dood, en vir my vergifnis van sonde, geregtigheid en die ewige lewe verwerf.
3. Lees die verhaal van Jesus aan die kruis in Lukas 23:32-43 wat selfs vir ’n misdadiger belowe dat hy saam met Hom in die paradys sal wees. Wat tref jou?
Twee misdadigers is saam met Jesus gekruisig. Een van hulle het Jesus aanhou beledig. Die ander een het hom egter bestraf en gesê: “Het jy óók nie respek vir God nie, alhoewel jy dieselfde straf as hierdie man ondergaan! Ons het dit terdeë verdien, want ons verdien die straf vir wat ons gedoen het. Maar hierdie man het niks verkeerds gedoen nie.” Hy het toe gesê: “Jesus, onthou my asseblief wanneer U in u koninkryk kom.” Jesus se antwoord was: “Ek verseker jou, vandag nog sal jy saam met My in die paradys wees.”
5. Lees die Nederlandse Geloofsbelydenis artikel 21 se verklaring van die versoening deur Christus en dink na oor die betekenis daarvan vir jou?
Dit alles het Hy ter wille van die vergewing van ons sondes gely. Ons sê daarom tereg saam met die apostel Paulus dat ons met julle oor niks anders praat nie as oor Jesus Christus, en wel oor Hom as die gekruisigde (1 Kor. 2.2); dat ons alles as waardeloos beskou, want om Christus Jesus, ons Here, te ken oortref alles in waarde (Fil. 3:8); dat ons volkome vertroosting in sy wonde vind en dat ons nie enige ander middel hoef te soek of uit te dink om ons met God te versoen nie as slegs hierdie een offerande wat net een maal gebring is, waardeur die gelowiges vir altyd volmaak word (Heb. 10:14).
Ps. 110:4; Heb. 5:10; Rom. 5:8-9; Kol. 2:14; Heb. 2:9, 17; Rom. 4:25; Joh. 15:13; Hand. 2:24; Joh. 3:16; Rom. 8:32; 1 Tim. 1:15; Jes. 53:5, 7; Heb. 9:14; 1 Pet. 2:24; Matt. 15:28; Joh. 18:38; Ps. 69:5; Eks. 12:6; Ps. 22:16; Dan. 9:26; 1 Kor. 2:2; Rom. 5:6; Fil. 2:8; Heb. 9:12; 1 Pet. 1:18-19; Joh. 10:9; Heb. 9:25-26; 10:14; Joh. 5:10; Matt. 1:21; Hand. 4:12; Luk. 1:31.
Is dit hoe jy oor God as Seun dink en wat jy ook van Hom glo?